**МИНИСТЕРСТВО НА ЗЕМЕДЕЛИЕТО, ХРАНИТЕ И ГОРИТЕ**

**МИНИСТЕРСТВО НА ВЪТРЕШНИТЕ РАБОТИ**

**Наредба за изменение и допълнение на Наредба № 1 от 2012 г. за контрола и опазването на горските територии** (обн., ДВ, бр. 11 от 2012 г.; изм. и доп., бр. 79 от 2015 г. и бр. 66 от 2016 г.)

**§ 1.** В чл. 8 се правят следните изменения:

1. В ал. 3 накрая се поставя запетая и се добавя: “като в срок до 24 часа, следва да предоставят констативния протокол и всички доказателства по случая, на съответния орган по чл. 253 ЗГ.".

2. В ал. 4 думите „дневника на обекта, като посочват датата, своето име, фамилия и длъжност и полагат подпис. В случаите, когато има съставени констативни протоколи, вместо констатациите в дневника се посочват номерът и датата на протокола“ се заменят с „констативни протоколи“.

3. Алинея 5 се отменя.

4. Алинея 6 се изменя така:

„(6) В случаите по чл. 13, ал. 9 съответната РДГ прекратява незабавно достъпа до интернет информационната система на ИАГ, като собственикът/ползвателят на обекта по чл. 206 от ЗГ е длъжен в срок до 24 часа от получаването на заповедта да предаде в съответната РДГ производствената марка.“.

**§ 2.** В чл. 9, ал. 3-6 се отменят.

**§ 3.** В чл. 11, ал. 4 след думата „съставените“ се добавя „констативни протоколи,“.

**§ 4.** В чл. 12б, ал. 2 след думата „уведомят“ се добавя „писмено“.

**§ 5.** В чл. 13 се правят следните изменения и допълнения:

1. В ал. 1 думите „се снабдяват за своя сметка с дневник по чл. 206 ЗГ“ се заменят с „получават достъп до дневника по чл. 206, ал. 1, т. 1 ЗГ, наричан електронен дневник, след регистриране на производствената марка за съответния обект. “.

2. Алинеи 4 и 5 се отменят.

3. В ал. 8 накрая думите „и заверените дневници“ се отменят.

4. Алинея 9 се изменя така:

(9) Достъпът до интернет информационната системата на ИАГ, чрез която се води електронния дневник и се издават превозни билети за експедирана дървесина, се спира когато:

1. има издадена заповед за налагане на принудителна административна мярка по чл. 253, ал. 3, т. 5 ЗГ.

2. на юридическото лице, на чието име е регистриран обекта по чл. 206 ЗГ, има влязло в сила наказателно постановление за нарушение на ЗГ и подзаконовата нормативна уредба, глобата и/или обезщетението по което не са платени повече от 30 календарни дни;

3. дейността на обекта е временно преустановена за повече от 30 календарни дни, заявено в съответната РДГ от собственика/ползвателя на обекта или от оправомощено от него лице;

4. служители на ИАГ и/или РДГ не са допуснати до обекта по чл. 206 ЗГ или са допуснати до обекта, но не им е предоставен достъп до съответната документация и информация, удостоверено с констативен протокол.

5. производствената марка е извадена от употреба, в случаите по чл. 61, ал. 4.“.

5. Създава се ал. 10:

„(10) След отпадане на основанията по ал. 9, достъпът до интернет информационната системата на ИАГ се възстановява и собственика/ползвателя може да получи производствената марка на обекта.“.

**§ 6.** В чл. 14 се правят следните изменения и допълнения:

1. Алинея 1 се изменя така:

 „(1) Електронният дневник се води от собственика/ползвателя на обекта по чл. 206 ЗГ или от оправомощено от него лице."

2. В ал. 3:

а) в изречение първо думите „на дневника или“ и „или на превозни билети за експедирана дървесина“ се заличават;

б) в изречение второ накрая се поставя запетая и се добавя „в съответствие с изискванията на Закона за електронния документ и електронните удостоверителни услуги“.

**§ 7.** В чл. 14а се правят следните изменения и допълнения:

1. В ал. 1, т. 2 думите „последния календарен месец“ се заменят с „последните 30 дни“.

2. Създават се ал. 8 и 9:

„(8) Собствениците и/или ползвателите на обекти, за които има наложена принудителна административна мярка по реда на чл. 253, ал. 3, т. 5 ЗГ са длъжни за срок от една година след възстановяване на дейността в обекта да осигурят достъп до системата му за видеонаблюдение чрез интернет в реално време.

(9) В случаите по ал. 8, достъпът по чл. 13, ал. 10 се възстановява след предоставяне в съответната РДГ на удостоверение, издадено от лицата, монтирали системата за видеонаблюдение, в което да има посочени интернет адрес, потребителско име и парола за достъп до системата за видеонаблюдение в реално време.“.

**§ 8.** В чл. 14б се правят следните изменения и допълнения:

1. В ал. 2 думите „3 календарни месеца“ се заменят с „90 дни“.

2. В ал. 3:

а) думите „ , както и достъп до информацията от него. Редът и условията за достъп се определят със заповед на изпълнителния директор на ИАГ“ се заменят с „и да предоставят в съответната РДГ:“;

б) създават се т. 1 - 3:

„1. копие от регистрационните талони на съответните превозни средства, снабдени с GPS устройства;

2. заверено копие на документ, удостоверяващ монтирането и функционирането на GPS устройството;

3. удостоверение, издадено от фирмата, монтирала GPS устройствата, и доставяща услугата, съдържащо потребителско име и парола за достъп в реално време до информацията от GPS устройствата – важи за собственици/ползватели на товарни превозни средства и мобилни обекти по чл. 206 ЗГ, които транспортират обла дървесина и дърва за огрев.“.

3. Алинея 4 се изменя така:

„(4) Лицата по ал. 3 предоставят документите, посочени в същата алинея, в съответната РДГ:

1. на чиято територия е данъчната регистрация на юридическото лице, съответно адресната регистрация на физическото лице, собственик или ползвател на товарното превозно средство;

2. където е регистрирана производствена марка - за мобилните обекти по чл. 206 ЗГ.“.

4. Създават се ал. 5 – 8:

(5) При промяна в данните по ал. 3 съответните лица са длъжни да уведомят писмено и/или по електронна поща, в съответствие с изискванията на Закон за електронния документ и електронните удостоверителни услуги, съответната РДГ за датата и часа на промяната и предоставят новите данни на РДГ.

(6) Данните по ал. 3 и 5 се предоставят преди товарното превозно средство да се използва за транспортиране на дървесина и недървесни горски продукти.

(7) При писмено поискване от страна на ИАГ или РДГ, лицата, извън посочените по ал. 3, т. 3, са длъжни в 3 (три) дневен срок да предоставят заверено копие на информация за маршрутите на превозното средство за посочения период от време. Информацията може да се предостави и по електронна поща, в съответствие с изискванията на Закон за електронния документ и електронните удостоверителни услуги.

(8) Забранява се транспортирането на дървесина и недървесни горски продукти с товарни превозни средства, за които не са изпълнени изискванията на чл. 14б, ал. 3 и 4.“.

**§ 9.** В чл. 15 се правят следните изменения и допълнения:

1. Алинея 1 се изменя така:

„(1) Забранява се:

1. издаването на превозни билети в нарушение на изискванията, определени с тази Наредба и/или със заповедта за определяне на съответния образец;

2. издаването на превозни билети, в които не е посочен точен адрес и/или други данни за мястото на доставка или претоварване на дървесината, или посоченият адрес или данни са непълни и/или неточни и не позволяват да се определи точно местоположението на доставката или претоварването;

3. транспортирането на дървесина, придружена с превозен билет, издаден в нарушение на изискванията, определени в тази Наредба и/или със заповедта за определяне на съответния образец;

4. транспортирането на дървесина, придружена с превозен билет, когато са изтекли повече от 12 часа от момента на издаването му;

5. транспортирането на дървесина, придружена с превозен билет, издаден чрез интернет информационната система на ИАГ, който не е регистриран в същата и не е придружен с контролен талон, утвърден със заповед на изпълнителния директор на ИАГ;

2. В ал. 4:

а) в изречение първо след думите „откраднати превозни билети“ се добавя „или мобилни устройства за тяхното издаване;

б) в изречение второ накрая се поставя запетая и се добавя „в съответствие с изискванията на Закон за електронния документ и електронните удостоверителни услуги“.

3. Създава се ал. 7:

„(7) Когато мястото на претоварване няма точен адрес или други данни, позволяващи точното му определяне, в превозните билети се посочват географските му координати в градуси, минути и секунди.“.

**§ 10.** Създава се чл. 15в:

„Чл. 15в. Превозен билет може да не се издава при транспортиране на:

1. пелети, въглища и брикети, които се произвеждат от дървесина;

2. всички видове (в неразглобен вид) мебели, дограми, беседки, сауни, стълби, декори, палета, плотове от масивна дървесина, конструктивни елементи за изграждане на сгради и/или покриви (ферми), пчелни кошери и други изделия, готови за пряка употреба;

3. елементи от готови изделия (мебели, дограми, беседки, сауни, стълби, градински мебели, дървени сглобяеми сгради и конструкции, детски площадки, пчелни кошери и др.), при които не се предвижда последваща механична обработка (рязане, цепене, шлайфане, и др.);

4. изделия от дървесина, готови за пряка употреба, чиято повърхност е боядисана или лакирана, както и паркет, дюшеме, фурнир, ламперия и други профилирани видове, получени след рендосване и фрезоване, машинно белени, фрезовани или надлъжно бичени колове, плочи, трици, талаш, стърготини, както и такива изделия, в които е вложена обработена дървесина и други материали (обков, лепила, бои, лакове и други недървесни елементи и вещества);

5. дървесина и изделия от дървесина, които вече са били вложени в изделие и/или употребявани – дървесина от разглобени постройки, конструкции и покрития;

6. коледни елхи със закрита коренова система;

7. технологични трески (чипс), с изключение на случаите по чл. 15, ал. 2.“.

**§ 11**. В чл. 16 се правят следните изменения и допълнения:

1. В ал. 1 след думите „се издава нов,“ се добавя „наричан последващ“.

2. В ал. 2 думата „Новият“ се заменя с „Последващият“.

3. В ал. 3 думите „новия“ се заменят с „последващия“.

4. Създават се ал. 6 – 8:

„(6) Последващи превозни билети се издават само за еднократно преместване (претоварване) на дървесината, транспортирана с превозни билети по чл. 211 ЗГ.

(7) Изключение от случаите по ал. 6 при необходимост от многократно преместване на една и съща дървесина, се допуска след изпращане на SMS съобщение от лицето, издаващо новите превозни билети, до дежурния телефон на РДГ, на чиято територия се намира дървесината.

(8) Съобщението по ал. 7 се изпраща не по-късно от 1 час преди издаването на всеки нов превозен билет и съдържа номера на предходния превозния билет, с който дървесината е била транспортирана и/или се съхранява на мястото на експедиция.“.

**§ 12.** В чл. 20а думите „учебно-опитните горски стопанства“ се заменят с „УОГС“.

**§ 13.** В чл. 21, ал. 1 думите „учебно-опитните горски стопанства (УОГС)“ се заменят с „УОГС“.

**§ 14.** В чл. 22 думите „Министърът на земеделието и храните“ се заменят с „Министърът на земеделието, храните и горите“.

**§ 15.** В чл. 24 се правят следните изменения и допълнения:

1. В ал. 1 думите „се дава в писмена форма“ се заменят със „се издава по образец (Приложение № 10)“.

2. В ал. 2, т. 2 накрая се поставя запетая и се добавя: „длъжността, която заемат или работата за която са наети;“.

3. В ал. 9 изразът „т. 1, 2, 3 и 6“ се заменя с „т. 1, 2, 3, 6 и 7“.

**§ 16.** В чл. 30, ал. 1,т. 6, 9, 10, 11 и 13 се отменят.

**§ 17.** В чл. 31 се правят следните изменения:

1. В ал. 3, т. 5, 6, 7, б. „б“, 9 и 11 се отменят.

2. Алинея 4 се отменя.

3. Алинея 5 се отменя.

4. В ал. 6 думите „ , с изключение на изискванията по ал. 3, т. 6 и 8,“ се заличават.

**§ 18.** В чл. 32, ал. 1 и 2 се изменят така:

„(1) Органът по назначаване е длъжен в срок до 6 месеца от назначаването на горските инспектори да предприеме необходимите действия за провеждане на курс за безопасно боравене с огнестрелно оръжие, издаване на разрешение за носене, съхраняване и употреба на огнестрелно оръжие на назначените лица.

(2) Разходите, свързани с провеждането на курс за безопасно боравене с огнестрелно оръжие, издаването на разрешителното за носене, съхраняване и употреба на огнестрелно оръжие на горските инспектори, както и неговата презаверка, са за сметка на работодателя, в случай че горските инспектори преминат успешно курса по ал. 1.“.

**§ 19.** В чл. 39 се правят следните изменения:

1. В ал. 1, т. 1 думите „министъра на земеделието и храните“ се заменят с „министъра на земеделието, храните и горите“.

2. В ал. 4 думите „Министерството на земеделието и храните“ се заменят с „Министерството на земеделието, храните и горите“.

**§ 20.** В чл. 45, ал. 1 думите **„**Наредба № Iз-325 от 2011 г. за реда за употреба на помощни средства от полицейските органи (ДВ, бр. 14 от 2011 г.)“ се заменят с „Наредба № 8121з-418 от 14.03.2017 г. за реда за употреба на физическа сила и помощни средства от служителите на Министерството на вътрешните работи(обн., ДВ, бр. 25 от 24.03.2017 г.).“.

**§ 21.** В чл. 58 се правят следните изменения и допълнения:

1. В ал. 1 думите „изработване на производствена марка“ се заменят с „вписване в регистъра на производствените марки“.

2.В ал. 2:

а) т. 2 се изменя така:

„т. 2. данни за адрес, номер по действащ план, номер на имота по карта на възстановената собственост или идентификатор на имота по кадастрална карта;“

б) в т. 3 думите „или декларация по образец, че обектът и извършваната дейност отговарят на всички нормативни изисквания“ се заличават;

в) създава се нова т. 4:

„т. 4. Когато в един имот са разположени повече от един обект по чл. 206 ЗГ, границите на терена на всеки отделен обект следва да са обозначени с трайни знаци.“.

г) досегашната т. 4 става т. 5, като думите „ал. 4“ се заменят с „ал. 3 и 4“.

3.В ал. 7 думите „т. 4“ се заменят с „т. 4 и 5“.

**§ 22.** Член 62 се отменя.

**§ 23.** Създава се чл. 63а:

„Чл. 63а. Забранява се маркирането на дървесина с КГМ или общинска марка, когато е добита без издадено позволително или разрешително за сеч, при условие че издаването на такива се изисква по закон, с изключение на случаите по чл. 15а, ал. 2.“.

**§ 24.** В чл. 70 след думите „експедира дървесина,“ се добавя „преди нейното транспортиране“.

**§ 25.** В § 1, т. 2 от Допълнителната разпоредба накрая се поставя запетая и се добавя „с изключение на случаите по чл. 16, ал. 3.“.

**§ 26.** В § 7 на Преходните и заключителни разпоредбидумите „министърът на земеделието и храните“ се заменят с „министърът на земеделието, храните и горите“.

**§ 27.** Създава се Приложение № 10 към чл. 24, ал. 1:

„Приложение № 10

към чл. 24, ал. 1

**РАЗРЕШИТЕЛНО ЗА ДОСТЪП ДО НАСАЖДЕНИЯ, В КОИТО СЕ ИЗВЪРШВА ДОБИВ НА ДЪРВЕСИНА ИЛИ ДО ГОРСКИ РАЗСАДНИЦИ**

Разрешава се достъпът до .........................................................................................................

.....................................................................................................................................................

*(посочва се обект, имот, кад. №, подотдел, местност, землище)*

По позволително за сеч …………………………………………

Разрешава се на :

1 ………..……………………………..................................................................................

/име, презиме, фамилия, длъжност/нает за/

……………………………..…………………………….....................................................

/постоянен адрес по лична карта/

2 ………..……………………………..................................................................................

/име, презиме, фамилия, длъжност/нает за/

……………………………..…………………………….....................................................

/постоянен адрес по лична карта/

3 ………..……………………………..................................................................................

/име, презиме, фамилия, длъжност/нает за/

……………………………..…………………………….....................................................

/постоянен адрес по лична карта/

4 ………..……………………………..................................................................................

/име, презиме, фамилия, длъжност/нает за/

……………………………..…………………………….....................................................

/постоянен адрес по лична карта/

5 ………..……………………………..................................................................................

/име, презиме, фамилия, длъжност/нает за/

……………………………..…………………………….....................................................

/постоянен адрес по лична карта/

Настоящето разрешително е със срок на валидност от ...................... до ..................... Издал разрешителното: ........................................................... Подпис ……………….

*(длъжност)*

...............................................................................................................................................

(име, презиме, фамилия)

 ”

**Преходни и заключителни разпоредби**

**§ 28.** Разпоредбите на чл. 14а, ал. 8 и 9 и чл. 14б, ал. 3 и 4 влизат в сила в тримесечен срок след обнародване на наредбата в "Държавен вестник".

**§ 29.** Разпоредбите на чл. 13 и 14 влизат в сила в шестмесечен срок след обнародване на наредбата в "Държавен вестник".

|  |  |
| --- | --- |
| **ДЕСИСЛАВА ТАНЕВА***Министър на земеделието, храните и горите* |  **МЛАДЕН МАРИНОВ** *Министър на вътрешните работи* |